[pic] | COMISIA EUROPEANĂ |

Bruxelles, 8.4.2011

COM(2011) 158 final

2011/0067 (NLE)

Propunere de

DECIZIE DE PUNERE ÎN APLICARE A CONSILIULUI

de autorizare a Suediei să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE

EXPUNERE DE MOTIVE

1. Contextul propunerii

Impozitarea produselor energetice și a electricității în Uniune este reglementată de Directiva 2003/96/CE[1] a Consiliului (denumită în continuare „directiva privind impozitarea energiei” sau „directiva”).

În conformitate cu articolul 19 alineatul (1) din directivă, pe lângă dispozițiile, în special, ale articolelor 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale impozitelor din motive specifice legate de politici..

Obiectivul prezentei propuneri este de a permite Suediei să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană într-un port (denumită în continuare „energie electrică furnizată de rețeaua terestră”). Scutirea are drept obiectiv acordarea unui stimulent economic pentru utilizarea energiei electrice furnizate de rețeaua terestră în scopul reducerii poluării aerului în porturi.

2 Cererea și contextul general al acesteia

Prin scrisoarea din 4 martie 2010, autoritățile suedeze au informat Comisia că intenționează să aplice o rată redusă de 0,5 öre/kWh a taxei pentru energia electrică în cazul energiei electrice furnizate de rețeaua terestră. La 4 octombrie 2010, au fost primite informații suplimentare din partea Suediei.

Suedia a solicitat acordarea autorizării reducerii pentru o perioadă de șase ani, care reprezintă perioada maximă indicată la articolul 19 alineatul (2) din directivă.

Prin intermediul măsurii propuse, Suedia dorește să acorde un stimulent pentru utilizarea energiei electrice furnizate de rețeaua terestră, care este considerată a fi o alternativă mai puțin poluantă la producerea de energie electrică la bordul navelor aflate la dană în port. În prezent, energia electrică furnizată de rețeaua terestră trebuie impozitată cu rata generală pentru energia electrică de 28 öre/kWh (18,5 öre/kWh în nordul Suediei). Pe de altă parte, statele membre trebuie să scutească de impozit energia produsă la bordul navelor pentru navigația în apele comunitare în conformitate cu articolul 14 alineatul (1) litera (c) din directiva privind impozitarea energiei și pot face acest lucru în cazul energiei electrice produse la bordul navelor pentru navigația în apele interioare, în conformitate cu articolul 15 alineatul (1) litera (f).

Suedia dorește să aplice o rată redusă de 0,5 öre/kWh în cazul energiei electrice furnizate de rețeaua terestră astfel încât, prin aplicarea acestei rate de impozitare, să fie respectată rata minimă de impozitare a energiei electrice, astfel cum este stabilită prin Directiva 2003/96/CE. Rata redusă de impozitare a energiei electrice trebuie aplicată tuturor cantităților de energie electrică furnizate de rețeaua terestră la cel puțin 380 V navelor utilizate pentru navigație comercială cu un tonaj brut de cel puțin 400 tone. Limita este considerată ca fiind potrivită pentru garantarea faptului că reducerea propusă se aplică majorității absolute a navelor utilizate în traficul internațional și a navelor mai mari utilizate în traficul național. Acestea sunt navele considerate a fi responsabile de cea mai mare parte a emisiilor cauzate de utilizarea motoarelor auxiliare de la bord pe durata cât se află la dană.

Prin reducerea taxei, Suedia dorește să acorde operatorilor navelor un stimulent în vederea utilizării energiei electrice furnizate de rețeaua terestră, în scopul reducerii emisiilor atmosferice și zgomotului produse de navele aflate la dană, precum și a emisiilor de CO2. Aplicarea ratei reduse de impozitare ar urma să îmbunătățească situația concurenței la nivelul energiei electrice furnizate de rețeaua terestră față de arderea combustibililor de rezervor aflați la bord, care este complet scutită de impozit. Autoritățile suedeze arată că în prezent există instalații pentru utilizarea energiei electrice furnizate de rețeaua terestră în cinci porturi suedeze (Stockholm, Gothenburg, Piteå, Helsingborg, Luleå) și că într-un număr de alte porturi din Suedia se fac pregătiri pentru utilizarea energiei electrice furnizate de rețeaua terestră. Cu toate acestea, numărul navelor care profită de această opțiune este în prezent limitat. Autoritățile mai relevă faptul că, în ipoteza că s-ar înlocui cu energie electrică furnizată de rețeaua terestră 20 % din cantitatea de combustibil pentru nave vândut, s-ar putea realiza reducerea anuală cu 76 de tone a emisiilor de dioxid de sulf, cu 830 de tone de oxizi de azot, cu 8,4 tone a emisiilor de particule și cu 42 000 tone a emisiilor de dioxid de carbon.

Suedia consideră că această măsură este conformă cu Recomandarea Comisiei 2006/339/CE privind promovarea utilizării energiei electrice furnizate de rețeaua terestră de către nave aflate la dană în porturile comunitare[2] și cu Comunicarea Comisiei „Obiective strategice și recomandări pentru politica UE în domeniul transportului maritim până în 2018” [COM(2009)8][3].

Argumentele autorităților suedeze privitoare la impactul măsurii asupra pieței interne

Autoritățile suedeze confirmă faptul că măsura constituie ajutor de stat și că îi favorizează pe proprietarii de nave utilizate pentru navigația comercială. Totodată, autoritățile afirmă că măsura nu are efect asupra concurenței dintre proprietarii sau operatorii de nave, deoarece este disponibilă pentru toate navele aflate la dană în porturile suedeze indiferent de pavilionul acestora. În ceea ce privește efectele asupra comerțului dintre statele membre, Suedia presupune că acesta va fi neglijabil, deoarece alegerea portului depinde mai degrabă de destinația încărcăturii decât de costurile reduse de acostare la dană datorate reducerii taxei pentru energia electrică furnizată de rețeaua terestră.

Dispoziții în vigoare în domeniul propunerii

Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, în special articolul 14 alineatul (1) litera (c) și articolul 15 alineatul (1) litera (f).

3. Evaluarea măsurii în temeiul articolului 19 din Directiva 2003/96/CE

Considerații specifice de politici

Articolul 19 alineatul (1) primul paragraf din directivă are următorul conținut:

„Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.”

Prin intermediul acestei reduceri de taxe, autoritățile suedeze urmăresc obiectivul promovării unei modalități mai puțin dăunătoare pentru mediu de satisfacere a necesităților de energie electrică a navelor pe durata în care se află la dană în port și, prin urmare, de îmbunătățire la nivel local a calității aerului. Așa cum a arătat Suedia, de fapt, Comisia a recomandat deja utilizarea energiei electrice furnizate de rețeaua terestră ca o alternativă la producerea de energie electrică la bordul navelor aflate la dană, recunoscând astfel avantajele de mediu ale măsurii[4]. S-a remarcat faptul că energia electrică furnizată navelor aflate la dană se impozitează în prezent cu 28 öre/kWh în Suedia (18,5 öre/kWh în nordul Suediei). Scutirea preconizată ar conduce la un stimulent suplimentar pentru utilizarea acestei tehnologii de 27,5 öre/kWh sau 29,83 EUR/MWh[5] (18 öre/kWh sau 19,53 EUR/MWh în nordul Suediei) și ar contribui astfel la atingerea obiectivului de politică declarat.

De asemenea, Comisia remarcă faptul că în Suedia sunt deja disponibile în mai multe porturi infrastructurile terestre necesare. In această situație, costurile operaționale reduse care se manifestă sub forma unui preț final mai scăzut pentru energia electrică consumată pot reprezenta un stimulent eficace pentru utilizarea pe scară mai largă a instalațiilor existente. În măsura în care dispoziția este menită totodată să crească numărul de porturi care oferă posibilitatea de a utiliza energia electrică furnizată de rețeaua terestră, Comisia se așteaptă ca pentru atingerea obiectivului de politică al scutirii de taxe să fie nevoie de măsuri suplimentare de politici care să promoveze construirea de infrastructuri terestre. În ansamblu, având în vedere stadiul actual de dezvoltare a rețelei terestre de energie electrică din Suedia, Comisia este de acord că aplicarea unei rate a impozitării reduse în mod semnificativ ar avea efectul unui semnal important pentru autoritățile portuare și pentru armatori deopotrivă de a investi în continuare în această tehnologie, în special dacă acest lucru este urmat de măsuri însoțitoare de promovare a energiei electrice furnizate de rețeaua terestră, fie sub forma unor stimulente financiare, fie, în cele din urmă, a instituirii obligației de utilizare. În acest context, se atrage atenția nu numai asupra faptului că într-un număr de porturi se utilizează deja energia furnizată de rețeaua terestră, ci și asupra interesului considerabil manifestat de părțile interesate drept răspuns la consultarea publică organizată de autoritățile suedeze asupra modalităților de realizare a reducerii fiscale.

În ceea ce privește natura obiectivului de politică urmărit, Comisia ar dori să sublinieze că promovarea utilizării energiei electrice furnizate de rețeaua terestră reprezintă, de fapt, un obiectiv de politică comun care ar trebui urmărit de Uniune în ansamblu. Acest lucru este formulat clar în Comunicarea Comisiei, COM(2007)575 privind o politică maritimă integrată, și în documentul de lucru însoțitor elaborat de serviciile Comisiei menționate anterior[6], care anunță că acesta reprezintă un obiectiv care va fi asumat în contextul revizuirii Directivei 2003/96/CE. Cu toate acestea, scopul articolului 19 este de a răspunde unor circumstanțe specifice din statele membre care nu sunt reflectate de directiva însăși. Prin urmare, înainte ca obiectivul să fie abordat în contextul revizuirii Directivei 2003/96/CE, se poate acorda numai cu titlu de măsură tranzitorie o scutire în temeiul articolului 19 care să urmărească obiectivul de politică de promovare a energiei electrice furnizate de rețeaua terestră.

Coerența cu celelalte politici și obiective ale Uniunii

Măsura solicitată vizează în principal politica de mediu a UE. În măsura în care acest lucru va ajuta la reducerea arderii de combustibili de rezervor la bordul navelor aflate în port, măsura va contribui de fapt la obiectivul de îmbunătățire a calității aerului la nivel local. De asemenea, este probabil ca reducerea să conducă la reducerea emisiilor de CO2 în măsura în care mixul energetic al rețelei terestre generează mai puțin dioxid de carbon decât energia electrică produsă la bord prin arderea de combustibili de rezervor, datorită unei eficiențe mai ridicate a sistemului și diferenței dintre combustibilii utilizați. În acest context, se poate remarca faptul că mixul energetic mediu în zona pieței relevante generează în mod considerabil mai puțin dioxid de carbon decât media la nivelul UE. Deși intensitatea carbonului pentru energia electrică furnizată suplimentar este de obicei mai ridicată decât cea a mixului energetic mediu și depinde puternic de momentul zilei al cererii de energie electrică, reducerile de emisii de CO2 datorate măsurii vor rămâne relativ semnificative[7].

Trebuie reamintit aici că un motiv important pentru care energia electrică furnizată de rețeaua terestră se află pe o poziție nefavorabilă din punct de vedere al concurenței este acela că alternativa la aceasta, adică energia electrică produsă la bordul navelor acostate în porturile maritime, se bucură în prezent de scutire totală netă de impozit: nu numai că combustibilul de rezervor ars pentru producerea de energie electrică este scutit de impozit, ceea ce corespunde situației normale în temeiul articolului 14 alineatul (1) litera (a) din Directiva 2003/96/CE, dar, totodată, energia electrică produsă la bordul navelor este scutită ea însăși [a se vedea articolul 14 alineatul (1) litera (c) din Directiva 2003/96/CE]. Deși scutirea din urmă ar putea fi considerată, în sine, dificil de articulat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea cantității de energie consumate de către proprietarul navei – adesea stabilit într-o țară terță – sau de către operator. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave ar însemna o sarcină administrativă enormă să trebuiască să facă astfel de declarații pentru fiecare stat membru ale cărui ape teritoriale sunt vizate. În aceste condiții, poate fi justificat să nu se penalizeze alternativa mai puțin poluantă a utilizării energiei electrice furnizate de rețeaua terestră, permițându-se Suediei să aplice o rată de impozitare redusă.

În ceea ce privește energia electrică consumată de navele aflate la dană în porturile situate de-a lungul căilor navigabile interioare, spre deosebire de situația din porturile maritime, scutirea energiei electrice produse la bord este facultativă pentru statele membre [articolul 15 alineatul (1) litera (f)]. În consecință, nu există niciun obstacol juridic care să împiedice statele membre să trateze în mod egal energia electrică furnizată de rețeaua terestră și producerea de energie la bord de-a lungul căilor navigabile interioare. Cu toate acestea, opțiunea oferită la articolul 15 alineatul (1) litera (f) din directivă de a nu impozita energia produsă la bord se poate explica prin considerații de ordin practic din partea legiuitorului și, în același timp, legate strâns de avantajele fiscale facultative acordate pentru navigația pe căile navigabile interioare. Majoritatea statelor membre, între care și Suedia, au decis să nu impoziteze combustibilii utilizați în aceste scopuri. Acestea consideră că nu este practic să se impoziteze combustibilul în locul energiei electrice [a se vedea articolul 21 alineatul (5) al treilea paragraf din Directiva 2003/96/CE] deoarece acest lucru ar presupune, cel puțin, aplicarea unui regim diferit pentru combustibilul utilizat pentru producerea de energie electrică. De fapt, atunci când decid dacă să extindă scutirea fiscală aplicabilă navigației maritime la combustibilii pentru navigarea pe căile navigabile interioare, statele membre vor lua în considerare o serie de aspecte, între care obiective mai largi ale politicii naționale în domeniul transporturilor precum considerațiile de mediu, care le pot determina să nu impoziteze combustibilii utilizați în aceste scopuri.

De aceea se consideră justificat, în stadiul actual, să se extindă posibilitatea de a scuti de taxe energia electrică furnizată de rețeaua terestră porturilor de pe căile navigabile interioare.

Piața internă și concurența loială

Din punctul de vedere al pieței interne și al concurenței loiale, măsura solicitată ar reduce denaturarea existentă dintre două surse concurente de energie electrică pentru nave aflate la dană, adică dintre producerea de energie la bord și utilizarea energiei electrice furnizate de rețeaua terestră, determinată de scutirea fiscală pentru combustibilii de rezervor.

În ceea ce privește concurența dintre operatorii de nave, trebuie reamintit faptul că în prezent există foarte puține nave care utilizează în scopuri comerciale energia electrică furnizată de rețeaua terestră. Prin urmare, ar putea apărea denaturări semnificative ale concurenței numai între navele care beneficiază de măsura solicitată prin trecerea la utilizarea energiei electrice furnizate de rețeaua terestră și alte nave care continuă să utilizeze producerea de energie la bord. Cu toate că proiecțiile precise de costuri depind în mod crucial de evoluțiile prețului petrolului și sunt, așadar, dificil de realizat, probele existente indică faptul că, în ansamblu, în cele mai multe cazuri, nici măcar scutirea fiscală totală nu ar reduce costurile operaționale ale utilizării energiei electrice furnizate de rețeaua terestră sub nivelul costurilor producerii de energie la bord[8]. Prin urmare, aceasta nu ar reprezenta, în niciun caz, un avantaj concurențial pentru operatorii de nave care utilizează energia electrică furnizată de rețeaua terestră față de cei care utilizează producerea de energie la bord. În cazul de față, având în vedere că Suedia va respecta nivelul minim de impozitare prevăzut de Directiva 2003/96/CE, este cu atât mai puțin probabil să se producă o denaturare semnificativă de natura celei menționate mai sus. Mai mult, Suedia intenționează să limiteze avantajele fiscale pentru navele cu tonajul brut de cel puțin 400 de tone, precum și pentru furnizarea de energie din rețeaua terestră la cel puțin 380 V în scopul de a viza, prin această măsură, acele nave cu potențial semnificativ de producere de energie la bord, limitând, în același timp, numărul total de beneficiari. După cum au explicat autoritățile suedeze, ambele valori ale pragurilor au fost stabilite la un nivel relativ scăzut drept răspuns la îngrijorările asociațiilor naționale, care se tem că, în caz contrar, navele naționale ar fi dezavantajate față de cele care nu sunt suedeze. Invers, se poate presupune în mod rezonabil că navele care ar putea fi excluse de la beneficiile fiscale datorită valorilor pragurilor vor fi mai degrabă navele naționale decât nave din celelalte țări UE și că, prin urmare, valorile pragurilor nu vor conduce în niciun caz la un regim de impozitare mai avantajos pentru actorii economici naționali față de concurenții lor din alte state membre UE.

În ceea ce privește concurența dintre porturi, autoritățile suedeze au afirmat că ele consideră ca fiind neglijabil orice potențial impact asupra comerțului dintre statele membre care ar putea rezulta din modificarea rutelor navelor pentru a putea profita de posibilitatea de a consuma energie electrică furnizată de rețeaua terestră la o rată fiscală redusă. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate de rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată de rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni.

În fine, se poate adăuga că se propune autorizarea aplicării unei taxe reduse pentru un interval de timp suficient de scurt, astfel încât ar fi puțin probabil ca analiza realizată în cele două paragrafe precedente să se modifice înainte de data expirării.

Perioada de aplicare a măsurii și elaborarea cadrului UE privind impozitarea energiei

În principiu, perioada de aplicare a scutirii trebuie să fie suficient de lungă astfel încât operatorii portuari să nu fie descurajați să facă investițiile necesare. Acest obiectiv trebuie articulat, totuși, cu necesitatea de a nu se afecta în mod negativ dezvoltarea pe viitor a cadrului juridic existent. În această privință, trebuie avut în vedere că, în prezent, Comisia examinează posibilitatea revizuirii Directivei 2003/96/CE în scopul mai bunei armonizări cu obiectivele politicilor în materie de mediu și energie și în special cu obiectivele de combatere a schimbărilor climatice pentru perioada de după 2013. O propunere în acest sens ar putea aborda totodată chestiunea regimului impozitării energiei electrice furnizate de rețeaua terestră. În aceste condiții, rezultă că este potrivit să se acorde autorizația solicitată pentru o perioadă de trei ani, sub rezerva intrării în vigoare a dispozițiilor generale în materie mai devreme decât data preconizată de expirare.

4. Reguli în materie de ajutor de stat

Pe baza cursului de schimb din 1 octombrie 2010, publicat în Jurnalul Oficial al Uniunii Europene[9] , rata taxei de 0,5 öre/kWh preconizată de autoritățile suedeze respectă nivelul minim de impozitare în temeiul articolului 10 din Directiva 2003/96/CE. Prin urmare, măsura intră sub incidența regulamentului general de scutire pe categorii de ajutoare [Regulamentul (CE) nr. 800/2008][10] și, în consecință, este scutită de la obligația de notificare prealabilă.

5. Rezultatele consultărilor cu părțile interesate și ale evaluării impactului

Consultarea părților interesate

Prezenta propunere se bazează pe o cerere înaintată de Suedia și se referă doar la acest stat membru.

Obținerea și utilizarea expertizei

Nu a fost necesar să se recurgă la expertiză externă.

Evaluarea impactului

Prezenta propunere se referă la o autorizație pentru un anumit stat membru, la cererea acestuia.

6. ELEMENTELE JURIDICE ALE PROPUNERII

Propunerea are drept obiectiv autorizarea Suediei de a deroga de la prevederile generale ale Directivei 2003/96/CE a Consiliului și de a aplica o rată redusă de 0,5 öre/kWh a taxei pentru energia electrică în cazul energiei electrice furnizate de rețeaua terestră în mod direct navelor aflate la dană într-un port.

Temei juridic

Articolul 19 din Directiva 2003/96/CE a Consiliului.

Principiul subsidiarității

Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.

Cu toate acestea, exercitarea de către statele membre a competențelor lor respective în acest domeniu este încadrată în mod strict și limitată de dreptul UE în vigoare. În conformitate cu articolul 19 din Directiva 2003/96/CE, numai Consiliul este abilitat să autorizeze un stat membru să introducă alte scutiri sau reduceri, în sensul respectivei dispoziții. Statele membre nu se pot substitui Consiliului.

Prin urmare, propunerea respectă principiul subsidiarității.

Principiul proporționalității

Propunerea respectă principiul proporționalității. Taxa redusă nu depășește ceea ce este necesar pentru atingerea obiectivului respectiv (a se vedea considerațiile privind aspectele legate de piața internă și de concurență loială menționate mai sus).

. Alegerea instrumentelor

Instrument(e) propus(e): Decizie de punere în aplicare a Consiliului.

Articolul 19 din Directiva 2003/96/CE nu prevede decât acest tip de măsură.

7. IMPLICAțIILE BUGETARE

Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.

2011/0067 (NLE)

Propunere de

DECIZIE DE PUNERE ÎN APLICARE A CONSILIULUI

de autorizare a Suediei să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității[11], în special articolul 19,

având în vedere propunerea Comisiei Europene,

întrucât:

1. Prin scrisoarea din 4 martie 2010, Suedia a solicitat autorizarea în vederea aplicării unei rate reduse a taxei pentru energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE.

2. Prin reducerea fiscală pe care intenționează să o aplice, Suedia urmărește promovarea pe scară mai largă a utilizării energiei electrice furnizate de rețeaua terestră ca o modalitate mai puțin dăunătoare pentru mediu de a satisface necesitățile de energie electrică ale navelor atunci când se află la dană în port prin comparație cu arderea combustibililor de rezervor aflați la bordul acestora.

3. În măsura în care utilizarea energiei electrice furnizate de rețeaua terestră contribuie la evitarea emisiilor de poluanți atmosferici rezultați din arderea combustibililor de rezervor aflați la bordul navelor aflate la dană, acest lucru contribuie la îmbunătățirea la nivel local a calității aerului în porturi. În condițiile specifice ale structurii de producere a energiei electrice în regiunea în cauză, adică piața nordică a energiei electrice care include Suedia, Danemarca, Finlanda și Norvegia, utilizarea energiei electrice furnizate de rețeaua terestră în locul energiei electrice produse prin arderea de combustibili de rezervor ar contribui totodată la evitarea emisiilor de CO2. Prin urmare, se așteaptă ca această măsură să contribuie la obiectivele politicilor UE în materie de mediu, sănătate și climă.

4. Autorizarea Suediei în vederea aplicării unei rate reduse a taxei pentru energia electrică în cazul energiei electrice furnizate de rețeaua terestră nu depășește ceea ce este necesar pentru atingerea obiectivului menționat mai sus, deoarece producerea de energie la bord va rămâne, în majoritatea cazurilor, soluția alternativă cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.

5. Conform articolului 19 alineatul (2) din Directiva 2003/96/CE, fiecare autorizare acordată în temeiul acestui articol trebuie să fie strict limitată în timp. Dat fiind că este necesar, pe de o parte, ca perioada să fie suficient de lungă astfel încât operatorii portuari să nu fie descurajați să facă investiții, iar pe de alta, să nu se pună sub semnul întrebării dezvoltarea viitoare a cadrului juridic existent, este indicat să se acorde autorizația solicitată pentru o perioadă de trei ani, sub rezerva intrării în vigoare a dispozițiilor generale în materie înainte de data de expirare prevăzută,

ADOPTĂ PREZENTA DECIZIE:

Articolul 1

Suedia este autorizată să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană în port, în afara ambarcațiunilor private de agrement, cu condiția respectării nivelurilor minime de impozitare în conformitate cu articolul 10 din Directiva 2003/96/CE.

Articolul 2

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene . Aplicarea deciziei încetează după o perioadă de trei ani.

Cu toate acestea, în cazul în care Consiliul, hotărând în temeiul articolului 113 din TFUE, adoptă norme generale privind avantajele fiscale pentru energia electrică furnizată de rețeaua terestră, aplicarea prezentei decizii încetează în ziua în care intră în vigoare respectivele norme generale.

Articolul 3

Prezenta decizie se adresează Regatului Suediei.

Adoptată la Bruxelles,

Pentru Consiliu

Președintele

[1] Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, JO L 283, 31.10.2003, p. 51.

[2] Recomandarea Comisiei 2006/339/CE din 8 mai 2006 privind promovarea utilizării energiei electrice furnizate de rețeaua terestră de către nave aflate la dană în porturile comunitare (JO L 125, 12.5.2006).

[3] Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM (2009) 8 final.

[4] A se vedea nota de subsol 2 de mai sus.

[5] Pe baza cursului de schimb din 1 octombrie 2010, adică 9,2183 SEK= 1 euro, JO C 286, 2.10.2010.

[6] Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – O politică maritimă integrată pentru Uniunea Europeană din 10.10.2007, COM (2007) 575 final, și Documentul de lucru al serviciilor Comisiei – Document însoțitor pentru Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – O politică maritimă integrată pentru Uniunea Europeană din 10.10.2007, SEC (2007) 1278.

[7] Proporția de energie din surse regenerabile și nucleare în mixul energetic al NordPool se ridica la 86,6 % în 2008, a se vedea http://www.nordpoolspot.com/reports/Production_split/. Cu toate acestea, atât energia din surse nucleare și din surse hidroenergetice, care reprezintă majoritatea producției de energie pe piața nordică, se utilizează în special ca sarcină de bază, în vreme ce sarcina de vârf are, în medie, o intensitate mai mare a carbonului.

[8] A se vedea European Commission Directorate General Environment, Service Contract Ship Emissions : Assignment, Abatement and Market-based Instruments, Task 2a – Shore-Side Electricity, August 2005 (Comisia Europeană, Direcția Generală Mediu, Contract de servicii privind atribuirea și reducerea emisiilor navelor, precum și instrumentele bazate pe piață – Sarcina 2a - Utilizarea rețelei terestre de energie electrică, august 2005), http://ec.europa.eu/environment/air/pdf/task2_shoreside.pdf. Analiza costurilor s-a realizat pentru trei porturi: Gothenburg (Suedia), Juneau și Long Beach (SUA).

[9] Cursul de schimb pentru evaluarea respectării ratelor minime, conform articolului 13 alineatul (1) din Directiva 2003/96/CE, a se vedea și nota de subsol 5 de mai sus.

[10] Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din tratat (Regulament general de exceptare pe categorii de ajutoare) , JO L 214, 9.8.2008.

[11] JO L 283, 31.10.2003, p. 51.